钦定古今图书集成/明伦汇编/氏族典/第187卷 > 萧大临
## 钦定古今图书集成/明伦汇编/氏族典/第187卷 > 萧大临

按《梁书南海王大临传》：“南海王大临，字仁宣，大同二
年，封宁国县公。少而敏慧。年十一，遭左夫人忧，哭泣
毁瘠，以孝闻。后入国学明经，射策甲科，拜中书侍郎，
迁给事黄门侍郎。十一年为长兼侍中，出为轻车将
军，琅邪彭城二郡太守。侯景乱，为使持节宣惠将军，
屯新亭。俄又征还屯端门，都督城南诸军事。时议者”
皆劝收外财物，拟供赏赐。大临独曰：“物乃赏士，而牛
可犒军。”命取牛得千馀头，城内赖以飨士。大宝元年，
封南海郡王，出为使持节、都督扬、南徐二州诸军事、
安南将军、扬州刺史。又除安东将军、吴郡太守。二年
秋，遇害于郡，时年二十五。